РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/164-15

17. јул 2015. године

Б е о г р а д

**З А П И С Н И К**

**СА 26. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 23. АПРИЛА 2015. ГОДИНЕ**

Седница је почела у 10 часова.

Седницом је председавао председник Одбора Мехо Омеровић.

Седници су присуствовали: Биљана Илић Стошић, Владица Димитров и Аида Ћоровић, чланови Одбора.

Седници нису присуствовали чланови Одбора: Љиљана Малушић, Миланка Јевтовић Вукојичић, Злата Ђерић, Сузана Шарац, Слободан Перић, Дубравка Филиповски, Љибушка Лакатош, Стефана Миладиновић, Вера Пауновић, Биљана Хасановић Кораћ, Олена Папуга, Елвира Ковач и Сулејман Угљанин.

Седници је присуствовала заменица члана Одбора: Јелисавета Вељковић.

Седници су присуствовали и: Хазбо Мујовић, председник општине Сјеница; Димитрије Намковски, члан општинског већа општине Рашка; Добрила Филиповић, секретар СО Рашка; Улфета Демчовић, председница скупштинског Одбора за равноправност полова Град Нови Пазар; Вилдана Ћуркић, чланица скупштинског Одбора за равноправност полова Град Нови Пазар; Азра Салихагић, председница Савета за родну равноправност СО Сјеница; Зора Ћеловић, председница Одбора за родну равноправност СО Прибој; Самира Ћосовић, председница Одбора за родну равноправност СО Пријепоље; Суанита Челебић, Одбор за родну равноправност СО Пријепоље; Светлана Јелић и Слађана Николић, Одбор за родну равноправност СО Ивањица; Атифа Шаљић и Алма Тртовац, Савет за родну равноправност општине Тутин; Дијана Јемуовић, Национална служба за запошљавање Рашка; Аднан Шмрковић, Национална служба за запошљавање Пријепоље, испостава Сјеница; Дамир Куртовић, Национална служба за запошљавање Нови Пазар; Анида Мујовић, општина Сјеница; Борис Мрдовић, општина Прибој; Зорица Нишавић, Месна организација жена Рашке; Селма Трубљанин Делимеђац, Савез самосталних синдиката Србије – Синдикат радника у просвети; Новак Пешић, Мисија ОЕБС-а у Србији; Алма Јунис, Удружење самохраних родитеља и једнородитељских породица „Заједно“ Нови Пазар; Милева Малешић, Форум жена Пријепоље; Мурат Кучевић, Даки трејд; Индира Кубуровић, УГ „Санџачки ћилим“; Мируна Ашанин.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

ПРВА ТАЧКА ДНЕВНОГ РЕДА: Економско оснаживање жена на локалном нивоу.

Чланови Одбора су једногласно ПРИХВАТИЛИ предложени Дневни ред.

**Предсеник Одбора** је поздравио све присутне и изјавио да је циљ данашње седнице да разговарамо о економском оснаживању жена на локалном нивоу и активностима и мерама које се предузимају на нивоу локалне самоуправе у циљу унапређења економског положаја жена и веће запослености. Такође је истакао да су седнице ван седишта добар начин да дођемо до заједничких закључака и предлога мера на који начин да народни посланици допринесу побољшању економског положаја жена. Истакао је да је основни предуслов за побољшање укупног положаја жене у друштву њихово економско оснаживање. На жалост, велики број жена то још није остварио. Статистички подаци говоре да и даље не постоји равноправна заступљеност оба пола у свим сферама, како јавног тако и приватног живота. Наиме, запосленост је нижа код жена него код мушкараца, оне су најприсутнија радна снага у једном од најмање плаћених сектора, а то је сектор услуга, мало жена налазимо на руководећим, менаџерским пословима, а просечна зарада коју су жене оствариле прошле године у Србији у односу на мушкарце је нижа у скоро свим делатностима. То су показатељи који су лоши. Зато економско оснаживање жена, подстицање женског предузетништва, промоција њихових иницијатива, представља механизам који у значајној мери може помоћи у побољшању положаја жене у друштву и позитивно утицати на економски раст и смањење незапослености. Проблеми са којима се жене предузетнице сусрећу у Србији најчешће су следећи: оне су оптерећене вишеструким улогама, како на послу тако и код куће и недостатком адекватне подршке. Постоје предрасуде које имамо у нашем друштву да жена није у стању да води успешан бизнис, што није тачно јер истраживања и показатељи говоре о томе да су жене предузетнице добро образоване и веома успешне у послу и спремне да даље улажу и унапређују своја знања и вештине. Почетни капитал је нешто што је препрека за сваког човека, па и за жене да започну сопствени бизнис и зато се оне углавном одлучују за послове где је потребно мало или врло скромно улагање, док знатно мањи број жена тај капитал обезбеђује из средстава личне имовине уколико га имају или су наследиле, а нажалост врло мали број жена користе ресурсе државе, или банака, које су намењене предузетницима због недостатака тих средстава.

**Аида Ћоровић** је истакла да жене у Србији, па и свуда у свету, највише носе терет у транзиционим временима. Жене су те које на једном веома немилосрдном тржишту рада треба и да одрже породицу, али да буду и друштвено и политички активне. Као особа која долази из овог краја, сматра да је овај регион посебно тежак за сваку жену. Пошто је ово рурални крај, на пољопривредним газдинствима жене су те које носе већи део посла па организују неку врсту ручних радиности. Истакла је да сматра да су жене веома храбре када успевају у ова тешка транзициона времена, поготово жене из сиромашних крајева, а нажалост овај регион јесте такав, а такође он је и политички врло трусан и дуги низ година овде владају различите врсте различитости, а у свему томе мали, обичан човек страда.

**Алма Јунис** је представила активности удружења из кога долази, а које постоји шест година и бави се проблемима самосталних родитеља и самохраних мајки. Навела је лични пример, пошто је и сама самохрана мајка и бавила се приватним бизнисом јако успешно. Ушла је у приватан бизнис да би могла да школује дете, а држава, ни град, јој нису помогли. Није могла да оствари ни право на дечји додатак. Зато је јако поносна што је успела сама. Она је истакла да је тек последњих година почело да се прича о самохраним родитељима, а још увек се не ради на решавању њихових проблема. Изнела је следеће податке: у Србији постоји 291.522 самохране мајке и те породице броје 672.723 чланова породица; пола милиона деце у Србији је из једнородитељских породица. У Новом Пазару постоје 2.718 самохраних мајки и те породице броје 7.095 чланова; у Сјеници има 718 самохраних мајки и те породице броје 1841 чланова; у Тутину- 740 самохраних мајки и 2075 чланова; у Новој Вароши - 564 самохраних мајки, 1296 чланова таквих породица; у Прибоју - 971 самохраних мајки и 2334 чланова; у Пријепољу - 1225 самохраних мајки и 2961 чланова тих породица. Ово су подаци Републичког завода за статистику из 2011. године. Сад је 2015. година, а нажалост у Србији је све више развода и тај број је много већи. Овај регион броји укупно 6936 самохраних мајки и 10666 деце из тих једнородитељских породица где је мајка самохрани родитељ. Преко 75% самохраних мајки у Србији, а и у овом региону су на самој граници сиромаштва или су испод те границе. Сматра да су тренутно у Србији када говоримо о женама, две најугроженије категорије, а то су жене из руралних подручја и самохране мајке и да оне за државу треба да буду врх приоритета. Истакла је да удружење има јако добру сарадњу са Националном службом за запошљавање у Новом Пазару и да су преко јавних радова обучили седам самохраних мајки које су добиле сертификате за геронтодомаћице, а у том смислу постоји и сарадња са Министарством рада. На жалост оне нису успеле да се запосле и нису их сматрали приоритетом. Стога треба направити посебне мере подршке женама, урадити добре стратегије и подстицајне мере као што се то ради за Роме или особе са инвалидитетом.

**Индира Кубуровић** је указала на активности које се спороводе у организацији Санџачки ћилим. Између осталог баве се економским оснаживањем жена, а ради се о старом занату ткања које је карактеристично за овај простор. Оно је замрло последњих деценија, па су они последњих 7-8 година уложили напор и постоје знатни помаци. Кроз програме које су реализовали, а који се односе на унапређење социјалних услуга и очување културних програма, помогли су директно породици и смањењу стопе сиромаштва што је за заједницу веома корисно. Потребна им је помоћ око пласмана производа, унапређења услуга и даљег развоја ћилимарства.

**Дамир Куртовић** из Националне службе за запошљвање Нови Пазар је истакао да та служба не може да реши све проблеме незапослених, па тако ни незапослених жена. Када је реч о предузетништву, ту је пресудна индивидуална иницијатива, јер сами морамо да направимо неку причу и почнемо да радимо. Кад се говори о женама, изнео је статистику Националне службе за запошљавање Нови Пазар, за коју сматра да је поразна јер је преко 23000 незапослених у Новом Пазару, од тога је број жена убедљиво највећи и то код жена са ниском образовном структуром. Истакао је значај активних мера политике запошљавања, јер иако је 160000 динара мало, то јесте помоћ предузетницима Филијала Нови Пазар је жене препозналала као категорију која има предност. Истакао је и значај који би социјлно предузетништво могло да има за економско оснаживање жена.

**Зора Ћеловић** је истакла специфичности Одбора за родну равноправност општине Прибој јер од пет чланова одбора, четири члана су из цивилног друштва. Говорила је о својим искуствима јер 15 година ради као координаторка пројекта Женске иницијативе Прибој која ради на женском оснаживању и промоцији женских људских права. У протекле три године највише раде са женема из руралног подручја, те је указала на неке проблеме на које су ту наишли, а које би Одбор требало да помогне да се реше. Жене у руралним подручјима нису препознате у дефиницији предузетника по којој су то особе које истовремено поседују власништво над предузећем и њиме управљају. Навела је пример да је скоро био расписан конкурс за предузетнице, али за оне које су на тржишту рада. Самим тим, ниједна од жена пољопривредница се није могла јавити на тај конкурс. Насупрот овој суженој законској дефинцији у међународној економији предузетништво се дефинише у много ширем облику, те је потребно да и код нас у предузетништво буду укључене и жене из руралних подручја. Навела је и потребу различитог приступа државе код мера за подстицај руралног раста због специфичности које проистичу због географске различитости. Није исто започети бизнис у равничарским или брдско-планинским подручјима. Овде су обрадиве парцеле далеко мање, структура је лошија и стога је њихов предлог да тај приступ буде другачији. Дала је предлоге неких мера, као што су оснивање гаранцијског фонда у Србији који подстиче развој женског предузетништва, пољопривредне и непољопривредне активности менаџерки или чланица пољопривредног газдинстава; програми усавршавања сеоских жена за самостално запошљавање у агробизнису; подстицање сеоских женских удружења и пословно повезивање жена како би повећале своја знања да активно и равноправно делују у својој средини; повећање видљивости улоге сеоских жена у пољопривреди и непољопривредним активностима; равноправно учешће жена у креирању политике руралног развоја на локалном нивоу; увођење квота од минимум 30% жена у управним одборима.

**Атифа Шаљић** је на почетку свог обраћања навела да је имала проблем са доласком на ову седницу. Даље је навела да је уз подршку ОЕБСа Савет потписао протокол о сарадњи са другим институцијама. Број пријављених случајева насиља се много повећао, али пре свега због тога што су се жене оснажиле. Полиција је једна од институција у Тутину која је схватила озбиљност овог горућег проблема и редово одговарају на захтеве и пријаве које им достљављају. Сматра да је центар за социјални рад једна од најслабијих карика, али да ипак и ту има помака. Сложила се са констатцијом да треба више пажње посветити женама на селу. Навела је да су организовали едукацију жена у 10 села и да је одазив био изузетно велик. Такође сматра да су угрожене жене које се не налазе на евиденцији службе за запошљавање у смислу подршке за предузетништво. У Тутину је од укупно девет основних школа само једна жена директорка, иако у свакој школи ради преко 80% жена.

**Слободан Мартиновић,** што се тиче предузетништва, мисли да у Србији немамо тај амбијент да би предузетништво било женско или мушко. Сматра да Национална служба за запошљавање у оваквом стању нема своју сврху већ да се мора реформисати и мора бити у служби предузетништва, а не само евиденције незапослених. Треба кренути од локала, односно локална самоуправа треба да расписује конкурсе који подстичу предузетништво. На крају је истакао да мисли да има новца, али да немамо систем који је одржив.

**Дијана Јемуовић** је истакла да Национална служба за запошљавање има програме активне политике запошљавања за целу земљу, али сама локална средина треба да препозна, и кроз заједничку сарадњу са вишим институцијама да се донесе одлука, шта је то што је важно за ту средину и на који начин да се помогне у решавању проблема. У Рашкој су имали доста активности што се тиче економског оснаживања жена и неколико обука намењених женама из руралних подручја, као и јавне радове за геронтодомаћице.

**Белма Таловић** је истакла да је од 2010. године била чланица Савета за родну равноправност у Сјеници, а последење три године и председница тог савета. Сматра да је проблем што политика има утицај, односно да би било добро да постоји такав састав савета који би имао континуитет, а не да у случају промене локалне власти сваки пут долазе нови људи који морају да уче, и тако смо увек на почетку. Упознала је пристуне да су завршили један пројекат који је подразумевао креирање андроид апликације јединствене у целој Србији преко које сви који трпе, како вршњачко тако и породично насиље, могу добити основне информације, као и бесплатну психолошку помоћ. Циљ је да се у оквиру апликације дода и правна помоћ. Истакла је да жене у овом региону немају довољно слободе да оду код психолога јер се плаше етикетирања и препознавања. Нагласила је потребу умрежавања свих организација и тела која се баве спречавањем насиља. Указала је на проблем незапослености младих у Сјеници и да је младим особама које завршавају факултет једина перспектива да оду одавде, па ће за 5-10 година овде живети просечно стара домаћинства.

**Добрила Филиповић** сматра да локална заједница и држава не виде стварну улогу механизама за родну равноправност. Проблем је и политичка промена, као и новац. Они су много жена едуковали али није било новца да се те жене запосле. Очекује да ће Одбор у оквиру својих надлежности предузети мере како би се ситуација поправила.

**Зорица Нишавић** је предложила да се направи удружење жена по селима. Упознала је присутне са пројектом који су радили „Здрава жена-здрава породица“ и указала на проблем да жена у руралном подручју не може да дође на гинеколошке прегледе. Поставила је питање да ли оне имају право на здравствену заштиту и да ли се могу организовати мобилне здравствене екипе које би извршиле прегледе у овим крајевима. Навела је да се доста прича о помоћи Ромима, а она мисли да је угроженија жена на селу него Ромкиња у граду. Мисли да младе жене које су остале на селу, које формирају породицу, треба да повежемо и оснажимо.

**Самира Ћосовић** мисли да би утицај Одбора могао да буде пресудан код доношења неких нових закона. Конкретно, жена има тамо где је законом регулисано учешће жена, а свуда где то законом није уређено то није случај, нпр. имамо оптшинска и градска већа без иједне жене. Такође је истакла проблем буџетских средстава. Они су донели локални акциони план за годишњи период где је један од стратешких циљева промовисање женског предузетништва и оснаживање жена. Предвидели су низ активности и мера, финансијских и нефинансијских, којима се стимулише предузетнштво жена, иницирају активности за отварање женске задруге, израда сувенира и оснивање задруге за произвођаче тих сувенира, промовисање на сајмовима итд. Међутим, зависе искључиво од средстава донатора, а не могу да рачунају ни на минимална средства из локалног буџета. Можда би требало водити рачуна о томе да се неким новим законима о локалној самоуправи предвиде могућности да се нека средства планирају и троше кроз конкретне пројекте.

**Суанита Челебић**  сматра да у случају промене власти треба да постоји лице у локалној самоуправи које је задужено за питање родне равноправности како би се обезбедио континуиран рад. Када јер реч о учешћу жена у политичком животу, сматра да је жалосно што то мора да уређује закон. Сматра да жене траба више да се сензибилишу да саме смогну храброст, пошто има јако пуно школованих жена у овим срединама, чак више него мушкараца.

**Слађана Николић** је истакла да, с обзиром да су ово брдско-планински предели, суочавају се са специфичним проблемима јер људи на селу нису у могућности да организују своја домаћинства која су распарчана, без довољно средстава и подршке, а нарочито је тежак положај жена у руралном подручју. Истакла је да су имали проблем прошле године, јер нису добили сагласност Владе везано за наставак запошљавања особа које су радиле на услузи „помоћ у кући“, па је 14 геронтодомаћица остало без посла, а 120 корисника је остало без услуге од чега 60 корисника из сеоских подручја. Слаже се да све ове општине имају скромне буџете и да није једноставно из тог скромног буџета задовољити све потребе. Стога је потребна помоћ државе, расписивањем конкурса ресорних министарства, а не само Министарства рада, већ нпр. и Министарства пољопривреде. Значи, неопходна је сарадња са свим министарствима. Истакла је проблем једнородитељских породица, нпр. ако мајка брине о троје деце и нема никакав извор прихода. Зато је потребан Закон о социјаном становању и Закон о социјалном предузетништву.

**Аднан Шмрковић** је одговорио на примедбе које се односе на Националну службу запошљавања везано за запошљавање жена. Кроз активне мере та служба је расписала јавне позиве и женама увек даје предност, поготово за предузетништво и самозапошљавање.

**Хазбо Мујовић** је истакао да је мало отворених нових радних места на подручју Санџака, а исто је у целој Србији. Многи закони су довели до тога да се смањује број запослених обзиром да су многе рестриктивне мере уведене локалној самоуправи. У вези геронтодомаћица које су се више пута поменуте, указао је да их је у Сјеници било 20 и више, преко ИПА фондова су успели да обезбеде тај пројекат, али да то није никакво запошљавање. Треба да причамо о запошљавању које је самоодрживо, које треба да траје дуги низ година. Влада би требало наменски да одвоји средства за економско оснаживање жена и побољшање женског предузетништва. У Сјеници тешко опстају фирме зато што је зима дуга и оштра па су проблем комуникације. Он је навео пример да ако један производ кошта у Београду 10 динара у Сјеници ће коштати 13 динара, па нисте конкурентни и зато је тешко да опстану најјачи бизниси овде, а да не причамо о женском предузетништву. Општина Сјеница придаје доста пажње Савету за родну равноправност, који је активно радио и у претходном периоду, а нада се да ће нова председница радити још боље. Позвао је све невладине организације из Сјенице да аплицирају са конкретним пројектима и да ће у општини имати партнера.

**Борис Мрдовић** је упознао присутне са искуствима која има опшитна Прибој у раду Одбора за родну равноправност, а чији чланови нису политички опредељени. Такође је навео да постоји солидна заступљеност жена у установама и органима локалне самоуправе. У вези економског оснаживања жена, сматра да законски амбијент представља основу и задатак државе је да створи добар амбијент који би онда могао да се примењује на локалном нивоу. Сматра да држава треба да размишља у правцу редефинисања улоге Националне службе за запошљавање. Због недостатка новца, било је ситуација претходних година да је локална самоуправа дала нека средства како би неки програм био спроведен, а држава своје учешће није обезбедила. Проблем женског предузетништва је пратећи проблем економске и социјалне угрожености државе и локалне самоуправе. Навео је пример активне улоге Владе у решавању питања ФАПа и довођењу партнера. Сматра да је то добар пример и када на тај начин почнемо да решавамо проблеме како би се људи активно запошљавали, онда ћемо имати шансу за решавањем егзистенцијалних питања. У Прибоју постоји фонд за развој општине и приликом доделе тих средстава требало би водити рачуна да буду заступљене и предузетнице. Последњим програмом који је износио око 15 милиона, 96 људи је запослено на две године, а међу њима је било доста жена које су покретале сопствени бизнис и предузетница које су запошљавале нове људе. Такође је упозорио на однос смањења броја становника и пад привреде. По претходном попису имали су 33000 становника, а сада 27000.

**Мируна Ашанин** је самохрани родитељ, има троје деце, а муж јој је преминуо. Сматра да ова земља и овај град не воде рачуна о мајкама. Она сама није имала никакаву подршку, чак није добијала ни дечји додатак. Деца су јој завршила средње школе и факултете, али не могу да се запосле, нити им она може помоћи у томе, а као разлог наводи то што нису страначки опредељени. Стога је закључила, а на основу свог животног искуства, да је сво ово „мртво слово на папиру“.

**Председник Одбора** се сложио са наведеним, али је подсетио да је на снази забрана запошљавања у јавном сектору, као и мере штедње без којих не можемо сутра искорачити ка бољем. Проблем незапослености младих је веома изражен у Србији, а нарочито у оваквим срединама. На жалост, у Србији имамо више од 750.000 незапослених и то је најбројнија угрожена категорија. Истакао је проблем напуштања села, јер сваке године у Србији нестане на стотине села, иако Србија има компаративне предности и природне ресурсе. Зато је потребна држава и институције које ће те људе покушати да врате, а могу се вратити само кроз афирмативне мере и подстицање запошљавања. За решавање ових проблема потребан је системски приступ. Нешто од тога сигурно можемо урадити кроз Закон о родној равноправности који је у припреми. То ће бити кровни закон за област родне равноправности и верује да ће одредбе које регулишу питања која смо данас овде отворили бити његов саставни део.

Седница у закључена у 12.12 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић